UDHËZIM
Nr. 111, datë 14.7.2025

PËR RADHËN E VENDOSJES SË ELEMENTEVE TË ADRESËS, ALGORITMIN DHE STRUKTURËN E KODIT UNIK TË ADRESËS DHE PËRDORIMIN E TIJ

[bookmark: _GoBack]Në mbështetje të nenit 102, pika 4, të Kushtetutës së Republikës së Shqipërisë, dhe të pikës 3, të nenit 2, të ligjit nr. 9270, datë 29.7.2004, “Për sistemin e adresave”, të ndryshuar, 

UDHËZOJ:

I. RREGULLAT PËR RADHËN E VENDOSJES SË ELEMENTEVE TË ADRESËS: 
1. Elementet e adresës shkruhen në mënyrë të standardizuar, të renditur në këtë mënyrë:
- emërtimi i pjesëve të territorit publik (bulevard/rrugë/rrugicë/shesh ose park);
- numri i ndërtesës “Nd.”, numri i hyrjes “H.”, numri i apartamentit “Ap.”;
- emërtimi i qytetit/fshatit, emërtimi i njësisë administrative, kodi postar; 
- emërtimi i bashkisë.
2. Emërtimi i bashkisë/njësisë administrative/qytetit/fshatit, si elemente të adresës kryhet në përputhje me parashikimet e ligjit nr. 115/2014, “Për ndarjen administrativo-territoriale të njësive të qeverisjes vendore në Republikën e Shqipërisë”, të ndryshuar.
3. Në rast të shkurtimeve në emërtimin e rrugës/bashkisë/njësisë administrative, pas tyre vendoset shenja e pikësimit “.”.
4. Elementet për numërtimin e ndërtesës, hyrjes dhe apartamentit shkruhen në një rresht dhe ndahen ndërmjet tyre me shenjën e pikësimit “,”: 
a) në rastet kur ndërtesa është e përbërë vetëm nga 1 (një) hyrje dhe 1 (një) apartament, në brendësi të saj, vendoset vetëm numri i ndërtesës; 
b) në rastet kur ndërtesa është e përbërë vetëm nga 1 (një) apartament në brendësi të saj vendoset vetëm numri i ndërtesës dhe numri i hyrjes.
5. Emërtimet sipas elementeve fshat/qytet/njësi administrative dhe kod postar, shkruhen në një rresht, të ndarë midis tyre me shenjën e pikësimit “,”. Kodi unik i adresës, si ndarje më vete shkruhet në rreshtin e fundit. Kjo e dhënë alfanumerike sigurohet në bazë të konsultimit dhe kërkimit në faqen e adresarit, e cila funksionon e hapur për publikun, në linkun: https://rka.mb.gov.al.
II. MËNYRA DHE MODELI I SHKRIMIT TË ADRESËS:
1. Në ushtrimin e veprimtarisë së tyre të gjitha institucionet publike dhe jopublike, personat juridikë dhe fizikë, respektojnë modelin e adresës për ndërtesat, sipas formateve të mëposhtme:
a) Adresa e ndërtesave të ndodhura nën juridiksionin e Bashkisë Tiranë:

Rr. “MYSLYM SHYRI”
Nd. 5, H. 11, Ap. 9 
Njësia Administrative 10, 1001
Tiranë
TR01AA00 00011 000009 
b) Adresa e ndërtesave kur emërtimi i qytetit përkon me emërtimin e njësisë administrative, njësia administrative nuk vendoset:

Rr. “JANI VRUHO” 
Nd. 5, H. 12/1, Ap. 12/1
5003 
Berat 
BR03AD30 012/1 0012/1 

c) Adresa e ndërtesave kur emërtimi i qytetit dhe i njësisë administrative është i njëjtë, por emërtimi i bashkisë është i ndryshëm:

Rr. “AGIM RAMADANI” 
Nd. 10, H. 3, Ap. 15
Bajram Curri, 8702
Tropojë
BC02BA22 00003 000015 

ç) Adresa e ndërtesave kur emërtimi i njësisë administrative është i ndryshëm nga ai i bashkisë:

Rr. “DELIALLISI”
Nd. 46, H. 1/1, Ap. 10
Sukth, 2010P
Durrës
DR10CB07 001/1 000010

d) Adresa e ndërtesave kur emërtimi i një fshati është i ndryshëm nga emërtimi i bashkisë dhe i njësisë administrative: 

Rr. “AVNI BAJRAMI”
Nd. 24, H. 1, Ap. 4
Sheqeras, Vreshtas, 7028
Maliq
ML28AA12 00001 000004

dh) Adresa e ndërtesave kur emërtimi i fshatrave përkon me emërtimin e njësisë administrative:

Rr. “LISIT”
Nd. 12, H. 1, Ap. 1/1
Vreshtas, 7028
Maliq
ML28AA00 00001 0001/1

III. ALGORITMI DHE STRUKTURA STANDARDE E KODIT UNIK TË ADRESËS SI ELEMENT I ADRESËS:
1. Algoritmi dhe struktura standarde e kodit unik të adresës si element i adresës, shërben për të identifikuar në mënyrë unike vendndodhjen e çdo ndërtese, si dhe të hyrjeve dhe apartamenteve në brendësi të saj. 
2. Kodi unik i adresës si një nga elementet e adresës është një vlerë alfanumerike, gjithsej 19 (nëntëmbëdhjetë) karaktere.
3. Tetë karakteret e para të kodit unik të adresës, si ndarje më vete përbëjnë kodin unik të ndërtesës, si një e dhënë e papërsëritshme. 
4. Përditësimi dhe saktësimi i këtij kodi ndodh në varësi të ndryshimeve që mund të pësojnë elementet që e përbëjnë atë, respektivisht kufijtë territorialë të bashkisë dhe kodi postar. 
5. Kodi unik i adresës strukturohet me informacion të koduar, sipas strukturës së mëposhtme: 
a) karakteret në pozicionet 1 dhe 2, i korrespondojnë kodit 2-shifror  (dyshifror) të bashkisë, të modeluar sipas aneksit nr. 1, pjesë përbërëse e këtij udhëzimi;
b) karakteret në pozicionet 3 dhe 4, i korrespondojnë 2 (dy) shifrave të fundit të sistemit të kodit postar, në përputhje me legjislacionin në fuqi që rregullon këtë veprimtari;
c) karakteret në pozicionet 5, 6, 7 dhe 8, i korrespondojnë një kombinimi të 2 (dy) germave dhe 2 (dy) numrave, të gjeneruar në mënyrë të rastësishme për çdo ndërtesë nëpërmjet Regjistrit Kombëtar të Adresave (RKA). Karakteret në pozicionet 5 dhe 6 përbëhen nga germa kapitale të alfabetit latin (përveç germës “W”), sipas rastit nga “AA”, në “ZZ”. Karakteret në pozicionet 7 dhe 8 përbëhen nga numra natyrorë, nga “01” deri në “99”;
ç) karakteret në pozicionet 9, 10, 11, 12 dhe 13, i korrespondojnë numrit të hyrjes në ndërtesë. Shenja e fraksionit përbën karakter më vete. Për numërtimin e hyrjes së ndërtesës në këto karaktere aplikohet metodologjia e mëposhtme:
i. hyrjet ekzistuese të numërtuara me 1 (një) shifër, automatikisht marrin vlerat nga 00001 në 00009;
ii. hyrjet ekzistuese të numërtuara me 2 (dy) shifra, automatikisht marrin vlerat nga 00010 në 00099; 
iii. hyrjet ekzistuese të numërtuara me 3 (tri) shifra, automatikisht marrin vlerat nga 00100 në 00999; 
iv. hyrjet ekzistuese të numërtuara me 4 (katër) shifra, automatikisht marrin vlerat nga 01000 në 09999; 
v. hyrjet ekzistuese, të numërtuara me 1 (një) shifër dhe fraksion, automatikisht marrin vlerën nga 001/1 në 009/9;
vi. hyrjet ekzistuese, të numërtuara me 2 (dy) shifra dhe fraksion, automatikisht marrin vlerën nga 010/1 në 099/9;
d) karakteret në pozicionet 14, 15, 16, 17, 18 dhe 19, i korrespondojnë numrit të apartamentit në ndërtesë; në procesin e numërtimit të apartamentit aplikohet metodologjia e mëposhtme:
i. apartamentet e numërtuara me 1 (një) shifër, automatikisht marrin vlerat nga 000001 në 000009; apartamentet e numërtuara me 2 (dy) shifra, automatikisht marrin vlerat nga 000010 në 000099; apartamentet e numërtuara me 3 (tri) shifra, automatikisht marrin vlerat nga 000100 në 000999; apartamentet e numërtuara me 4 (katër) shifra, automatikisht marrin vlerat nga 001000 në 009999.
ii. apartamentet e numërtuara me 1 (një) shifër dhe fraksion, automatikisht marrin vlerat nga 0001/1, në 0009/9. Apartamentet e numërtuara me 2 (dy) shifra dhe fraksion, automatikisht marrin vlerat nga 0010/1, në 0099/9. Apartamentet e numërtuara me 3 (tri) shifra dhe fraksion, automatikisht marrin vlerat nga 0100/1, në 0999/9. Apartamentet e numërtuara me 4 (katër) shifra dhe fraksion, automatikisht marrin vlerat nga 1000/1, në 9999/9.
6. Në rast të bashkimit të dy ose më shumë apartamenteve, apartamentit të krijuar nga ky bashkim do t’i korrespondojë kodi unik me numrin më të vogël. 
7. Të njëjtat rregulla zbatohen dhe në rast të ndarjes së një apartamenti, duke përdorur rregullin e vendosjes së fraksionit.
8. Kodi unik i adresës evidentohet në të dhënat e shtetasve për vendbanimin, si rubrikë më vete në Regjistrin Kombëtar të Gjendjes Civile (RKGJC) të vitit 2010. 
9. Kodi unik i adresës gjenerohet për ndërtesat e regjistruara në Regjistrin Kombëtar të Adresave (RKA), sipas aneksit nr. 2, “Ndërtimi i strukturës së përgjithshme të Kodit Unik të Adresës”, pjesë përbërëse e këtij udhëzimi. 
10. Ngarkohet Drejtoria e Përgjithshme e Gjendjes Civile për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

MINISTËR I BRENDSHËM
Ervin Hoxha

